વૈશ્વિક સ્તરે ભારતની ભૂમિકા કઈ રીતે વિસ્તરી રહી છે તે જાણવું હોય તો ગયા સપ્તાહની બે ઘટના મહત્ત્વની છે. પ્રથમ, ભારતના વડાપ્રધાન નરેન્દ્ર મોદીએ સ્વિત્ઝરલેન્ડના બર્ફીલા પ્રદેશમાં દાવોસ જઈને વર્લ્ડ ઇકોનોમિક ફોરમના મંચ ઉપરથી વિશ્વના દિગ્ગજ નેતાઓ, વિચારકો અને નીતિ નિર્ધારકોની હાજરીમાં ભારતની મજબૂત રીતે ઊભરી રહેલી છબીને ખૂબ આત્મવિશ્વાસ સાથે રજૂ કરી. એટલું જ નહીં, દુનિયાને તેમણે એવો પણ સંદેશ પાઠવ્યો કે વિશ્વએ કઈ રીતે અને ક્યા માર્ગે ચાલવાની જરૃરત છે, કે જેથી તે વિશ્વ સમુદાય માટે તે લાભકારી બની રહે. વડાપ્રધાનના વક્તવ્યની આંતરરાષ્ટ્રીય મંચ પર ખૂબ પ્રશંસા થઈ છે. ભારતીય વડાપ્રધાનને વૈશ્વિક પરિષદમાં ઉદ્દઘાટન પ્રવચન માટે આમંત્રણ મળ્યંુ એનો અર્થ એ છે કે, વિશ્વ સમુદાય ભારતને હવે આંતરરાષ્ટ્રીય સ્તર પર એક મહત્ત્વની ભૂમિકામાં જોઈ રહ્યો છે. વધારે મહત્ત્વ એ બાબતનું છે કે આંતરરાષ્ટ્રીય સ્તર પર ભારતને એવા સમયે આ મહત્ત્વ મળ્યું છે, જ્યારે વૈશ્વિક રાજકારણમાં અમેરિકાનો પ્રભાવ ઓછો થઈ રહ્યો છે અને ચીનનો પ્રભાવ વધી રહ્યો છે.